In nomine summæ et individuæ Trinitatis. Divina providente clementia, domnus papa Urbanus, cum Galliarum partes quamplurimas permeasset, viris religiosissimis comitatus, adusque urbem Eduorum pervenit, quo in loco ab episcopo et a clero cum suis non indecenter exceptus, cum dies perpaucos demoraretur, Agano præfatæ urbis episcopus et cum ipso beati martyris Nazarii universus canonicorum conventus sublimitatis ipsius præsentiam adiverunt seque paternitatis ejus genibus obvolventes, humiliter ac suppliciter expetierunt ut quæ supra memoratus Eduensis præsul prædicti martyris canonicorum generalitati donaverat ipse concederet et ne a posteris refellerentur, auctoritatis suæ majestate muniret. Quorum non injustam petitionem exaudibiliter venerabilis papa suscipiens, quæ ab antistite data fuerant canonicorum generalitati in perpetuum obtinenda concessit ejusque sub regimine habenda perhenniter auctoritate majestatis apostolicæ roboravit. Addidit quoque ut si quis eorum calumpniator exsurgeret, vita in præsenti sanctorum omnium anathemati subjaceret et in futura cremandus igne duplicem contritionem subiret. Cæterum ne posteros laterent dona quæ diximus, memoriæ satisfacientis adnotando ea subscripsimus: altare quippe principale Nazarii martyris et ecclesias Casseii et Cucurbitissæ villæ, thesauri quoque custodiam, cæteraque ad luminare ejusdem altaris pertinentia necnon et ecclesiæ principalis beati Nazarii altaria universa quæ prædictus Agano præsul, Hugone thesaurario annuente, præbuerat, pariterque locum beati Germani cum Barro et universis appenditiis ejus et, ea præter, ecclesiam canonicorum beati martyris Dionisii Vergiaci castri.